text: Dist Durbans : "Sire, or m'entendez.
   Encor ne s'est nus presentez
   Pour les autres II damoiseles ;
   Or, puet chascuns veöir que eles
   Ont pou d'amis, k'anc au besoing
   N'en truevent nul, ne près ne loing.
   Un chevalier amené ai
   À cui l'autre jour m'acointai.
   De ce ot la nouvele oïe
   Que mestier avoient d'aye
   Les II puceles que je di,
   Et pour ce est venus ici.
   S'en a tel pitié à son cuer
   Que il dit bien que à nul fuer
   Ne lairoit qu'il ne les aidast
   PageV02P064
   À son povoir, et confortast,
   Et que il l'une deffendroit
   Et que pour li se combatroit.
   Mon gage pour lui vous present."
   Et, quant Bleopatris l'entent,
   À Rodruart Qui-ainc-ne-rist
   Le rouva prendre, et cil le fist.
  